ไทยพาณิชย์ปั๊มเบี้ยโต25%
แบงก์ไทยพาณิชย์ วาดฝันตั้งเป้าปีนี้ขายเบี้ยประกัน 1.4 หมื่นล้านบาท
2 ก.พ. 2558

แบงก์ไทยพาณิชย์ วาดฝันตั้งเป้าปีนี้ขายเบี้ยประกัน 1.4 หมื่นล้านบาท
น.ส.อารยา ภู่พานิช ผู้ช่วยผู้จัดการใหญ่อาวุโส สายแบงก์แอสชัวรันส์ ธนาคารไทยพาณิชย์ เปิดเผยว่า ในปีนี้ธนาคารตั้งเป้าทำเบี้ยรับรวมให้ได้ 1.4 หมื่นล้านบาท เติบโต 25% เมื่อเทียบกับปีก่อนที่มีเบี้ยรับรวมประมาณ 1.05 หมื่นล้านบาท
ทั้งนี้ ได้วางกลยุทธ์ที่สำคัญด้วยการเปิดตลาดผลิตภัณฑ์ที่เกี่ยวกับวัยเกษียณให้มากขึ้น เนื่องจากคนไทยเริ่มเข้าสู่สังคมผู้สูงอายุมากขึ้น และผลิตภัณฑ์ที่ตอบโจทย์ลูกค้าสูงวัยยังมีน้อยมาก จึงยังมีช่องทางทำตลาดได้อีกมาก ซึ่งในปีที่ผ่านมาธนาคารได้เซ็นสัญญาร่วมกับ บริษัท เอซ ไลฟ์ แอสชัวรันซ์ เพื่อพัฒนาผลิตภัณฑ์ประกันชีวิตตอบสนองความต้องการของลูกค้า และคาดว่าจะมีผลิตภัณฑ์ออกสู่ตลาดเร็วๆ นี้ 
อย่างไรก็ตาม โดยภาพรวมของธุรกิจประกันในปีนี้จะเติบโตได้ดี ตามภาวะเศรษฐกิจที่เริ่มฟื้นตัว แต่ก็มีการแข่งขันสูงจึงจำเป็นต้องมีผลิตภัณฑ์ที่หลากหลายออกมาเพื่อตอบโจทย์ลูกค้า
“ตอนนี้เรากำลังศึกษาอยู่ว่า มีแบบประกันใดบ้างที่เรายังขาดอยู่และต้องเพิ่มเข้าไป เพราะที่ผ่านมาลูกค้าเริ่มให้ความสำคัญกับการออม ควบคู่ไปกับการคุ้มครอง รวมถึงประกันสุขภาพมากขึ้น เนื่องจากค่ารักษาพยาบาลในปัจจุบันเริ่มมีราคาแพง การทำประกันจะช่วยลดภาระค่าใช้จ่ายส่วนนี้ได้ ขณะเดียวกันก็ดูว่ามีลูกค้ากลุ่มไหนบ้างที่ยังไม่ได้ทำตลาดก็ต้องเข้าไปดูแล ซึ่งกลุ่มเป้าหมายจะเป็นลูกค้าระดับกลางและระดับบนเป็นหลัก” น.ส.อารยา กล่าว 
สำหรับผลิตภัณฑ์เด่นของธนาคาร คือ แบบประกัน “ออมคุ้มค่า 15/6” ชำระเบี้ยระยะสั้นเพียง 6 ปี คุ้มครองนานถึง 15 ปี เงินคืนทุกปีสูงสุด 3% ของทุนประกันภัย พร้อมรับความคุ้มครองชีวิตสูงสุด 220% ของทุนประกันภัย และแบบประกัน 15/8 ชำระเบี้ยเพียง 8 ปี ได้รับความคุ้มครอง 15 ปี อายุที่รับประกันภัย : 1 วัน-80 ปี โดยลูกค้าเริ่มต้นสร้างวินัยการออมได้ง่ายด้วยจำนวนเงินเอาประกันภัยขั้นต่ำเพียง 5 หมื่นบาท และไม่จำกัดวงเงินเอาประกันภัยสูงสุด
น.ส.นิตยา พิริยะธรรมวงศ์ กรรมการผู้จัดการ บริษัท สามัคคีประกันภัย กล่าวว่า ในปีที่ผ่านมามีกำไรสุทธิ 894 ล้านบาท เพิ่มขึ้น 226 ล้านบาท หรือ 34% เมื่อเทียบกับปี 2556 ที่มีกำไรสุทธิ 668 ล้านบาท
ทั้งนี้ เนื่องมาจากบริษัทมีเบี้ยที่ถือเป็นรายได้สุทธิ 4,202 ล้านบาท เพิ่มขึ้น 7% โดยมีค่าใช้จ่ายในการรับประกันภัยรวม 3,529 ล้านบาท เพิ่มขึ้นเล็กน้อยจากปี 2556 และมีกำไรจากการรับประกันภัยรวม 835 ล้านบาท เพิ่มขึ้นจากปี 2556 จำนวน 207 ล้านบาท หรือ 33% เนื่องจากบริษัทมีอัตราค่าสินไหมทดแทนลดลงอย่างมีนัยสำคัญจาก 43% เหลือ 39% ส่งผลให้ค่าใช้จ่ายในการรับประกันภัยรวมลดลงจาก 87% เหลือ 82%
นอกจากนี้ ยังมีรายได้จากการลงทุน 265 ล้านบาท เพิ่มขึ้นจากปี 2556 ซึ่งอยู่ที่ 200 ล้านบาท หรือ 33%